Priscorum patrum sanctitum constat institucionibus, ut quisquis cupit et præoptat per longiora temporis curricula aliqua illibata et inconvulsa existere, necessario faciat ad multorum noticiam et agnitionem devenire: non enim ea debent contegi et supprimi silencio, quæ multorum necesse est confirmari et approbari judicio. Unde non opinor alicui officere, immo multorum utilitati proficere, si summatim dicatur qualiter domnus Girardus de Copetra, prior hujus loci, hanc domum in adquirendis terris et aliis necessariis dilataverit, et ob memoriam sui in ævo hoc in loco habendam, quanta de fratre suo Gausceranno de Copetra emerit et adquisierit. Dedi itaque ego Gauscerannus de Copetra, suasione et amore fratris mei Girardi prioris tunc Paredi, Deo et monachis ejusdem loci quicquid in villa Paredi habebam vel quærebam juris, dominationis et possessionis, scilicet panem et vinum quod de domo monachorum accipiebam, et domum meam de Vico, et omnes homines et feminas, liberos et servos et ancillas, præter duos tantum, Amicum et Piscem, quos ad serviendum mihi viventi retinui, tali scilicet pacto, ut post mortem meam monachis sint ipsi et omnis progenies eorum; et præter hoc, quod de vino meo proprio et annona portagium non accipietur; cetera omnia sine aliqua retentione dedi Deo. Similiter quicquid in villis de Moncellis, de Lavarenis, de Zucdebulda habebam, cum omnibus appendiciis et usuariis, homines et feminas, liberos et servos et ancillas, terras, prata, nemora, et omnem justiciam et dominationem, præter terram Gausceranni de Moregne et vicariam de terra Bernardi de Anglars; homines quoque qui de his terris exierunt, ubicumque sint, sive liberi sive servi, postquam ad terras supradictorum monachorum redierint, huic dono concedo. Simili modo quicquid in campo Bertem et in Rumanues habebam, prata, terras et nemora, et justitiam cum omnibus appendiciis et usuariis suis, dedi: præter decimum quod est de Volabro et servum unum Bernardum; sunt autem nemora hujus doni denominata Garenio, Beci, duæ silvæ juxta forestam monachorum, et vauram Caninam et vauram Bertas, similiter terram de Tronce, quam tenet Dulcet et heredes ejus, quæ debet VI. denarios. Aucta sunt autem hæc per manus domni Willelmi comitis Cabilonensis, qui responsor ex parte Gausceranni est de pace. Testes vero sunt hujus doni ipse Willelmus comes, Girardus de Digonia, Wido de Curte, Atto de Copetra, Jotcerannus de Petra Campi, Petrus de Fracto Puteo.